text: Afsporet tog fjernet: DSB forventer normal morgendrift 
  05 oktober 2014 kl. 05.01
  Et passagertog kørte af sporet ved Horsens, men er nu blevet fjernet. Tog vil køre efter planen fra klokken 6
  Et afsporet tog nær Horsens er blevet fjernet fra skinnerne, og togene vil køre igen tidlig søndag morgen. Det oplyser DSB på sin hjemmeside.
  -Vi har nu fået flyttet det afsporede tog, og Banedanmark åbner for strækningen, så vi kan køre togene normalt fra klokken 06.00 søndag morgen, skriver DSB.
  Sent lørdag aften blev Havarikommissionen imidlertid færdig med sit arbejde, og DSB kunne gå i gang med at fjerne toget.
  -Nogle af skinnerne har taget skade. De er gået i stykker ved et sporskifte. Men vi kører efter den plan, der er lavet til søndag i forvejen. Det er ikke fuldt omfang, men efter planen, siger Steen Sørensen, togleder i Banedanmark.
  Ingen mennesker kom til skade, da toget med cirka 100 passagerer om bord pludselig kørte af skinnerne.
  Afsporingen skete på en strækning, hvor der foregår sporarbejde.
  Derfor kørte toget med lav hastighed, da den del af toget, hvor lokoføreren sidder, røg af sporet.
  Sporarbejdet betyder, at der i forvejen var lagt en alternativ køreplan for søndag. Denne vil blive fulgt, men det er uvist, hvordan togene kommer til at køre fra mandag.
  -Vi ved ikke, hvordan det kommer til at se ud i ugen. Det bliver nok afklaret i løbet af søndag, siger Steen Sørensen.
  Det er endnu uvist, hvorfor toget kørte af sporet. Banedanmark har haft en undersøgelsesvagt ude på stedet, men afventer nu Havarikommissionens afgørelse.
  /Ritzau/
  
  